આજે સવારે જ કેલેન્ડર પર નજર પડી તારીખ જોવા. ઓહ ! અઢાર તારીખ ! ગુરુવાર ! જરા નજીક જઈને જોવાની કોશિશ કરી. આજે કંઈ ખાસ છે ? કોઈ તહેવાર ? કોઈ રજા ? બેંક હોલીડે ? કોઈ પ્રભુ કે પુણ્યાત્માની કોઈ તિથિ ? ના, કંઈ નથી. આજનો દિવસ ખાલી છે. સામાન્ય છે. સાવ સામાન્ય. તારીખની ઉપર લખ્યું છે – સામાન્ય દિવસ. મને નવાઈ લાગી. આજનો દિવસ સામાન્ય શી રીતે હોઈ શકે ? આજે તો મારો લેખ આવે – કોઈ જુએ કે ન જુએ પણ તંત્રી – સહતંત્રી અને ખાસ હું તો રાહ જોઉં જ કે, આજે લેખ આવ્યો કે નહીં ! હવે આવા ખાસ દિવસને સામાન્ય કઈ રીતે કહેવાય ? દિવસો પણ કેવા જાતજાતના આવે. ખાસ દિવસ, સારો દિવસ, ખરાબ દિવસ, ભાગદોડવાળો દિવસ, મસ્ત દિવસ, બેકાર દિવસ, અને સામાન્ય દિવસ. ખાસ દિવસોમાં પાછા સારા અને ખરાબ બન્ને દિવસો આવી શકે ! સારા દિવસોની સારી સારી, મીઠીમધુરી યાદો હોય, વારંવાર મમળાવ્યા કરીએ એવી. સામે પક્ષે ખરાબ દિવસોની ખરાબ ખરાબ યાદો હોય. કડવી – ખાટી- તૂરી વગેરે. જોયું ? યાદોના પણ વિવિધ રસ ! વિવિધ સ્વાદ ! મીઠી યાદોને મમળાવવાની અને કડવી – તૂરી યાદોને થૂંકી નાંખવાની ! અને એના પરથી જેવો દિવસ આપણે બનાવવો હોય તેવો બનાવી શકીએ. ગજબ કહેવાય નહીં ?